Salmo.
148.
Dayawa ang Ginoo! Dayawa ninyo ang Ginoo, kamo nga ara sa kalangitan. 
Dayawa ninyo siya, tanan kamo nga iya mga anghel, nga iya langitnon nga mga tinuga. 
Dayawa ninyo siya, adlaw, bulan, kag mga bituon. 
Dayawa ninyo siya, pinakamataas nga langit kag tubig sa ibabaw. 
Magdayaw sila tanan sa Ginoo! Kay sa iya pagmando, natuga sila tanan. 
Ginpahamtang niya sila sa ila mga lugar hasta san-o, kag wala sing may makalapas sining mando niya. 
Dayawa ninyo ang Ginoo, kamo nga ara sa kalibutan, dalagko nga mga sapat sa tubig, kag tanan nga kadadalman sang dagat. 
Dayawa ninyo ang Ginoo, mga kilat, ulan nga yelo, snow, mga panganod, kag mabaskog nga hangin nga nagatuman sa iya sugo. 
Dayawa ninyo ang Ginoo, tanan nga mga bukid, mga kahoy nga nagapamunga, kag tanan nga mga sedro, 
tanan nga sapat: anta ukon indi, mga sapat nga nagakamang, kag mga nagalupad. 
Dayawa ninyo ang Ginoo, kamo nga mga hari, mga opisyal, mga manugdumala, kag tanan nga katawhan sa kalibutan, 
mga pamatan-on, mga tigulang kag mga bata. 
Magdayaw sila tanan sa Ginoo, kay labaw siya sa tanan. Mas gamhanan siya sang sa tanan nga ara sa kalibutan kag kalangitan. 
Ginapabaskog niya kag ginapadunggan ang iya matutom nga katawhan, ang Israel nga palangga gid niya. Dayawa ang Ginoo! 
